บลจ.วรรณมั่นใจหุ้นไทยไปต่อ
บลจ.วรรณ แจกปันผลกองทุนหุ้นคุณค่าปันผล 60 สตางค์ มองหุ้นไทยวิ่งแรงสอดรับกำไรบริษัทจดทะเบียนแข็งแกร่งและมีโอกาสวิ่งต่อ
2 ก.ย. 2553

บลจ.วรรณ แจกปันผลกองทุนหุ้นคุณค่าปันผล 60 สตางค์ มองหุ้นไทยวิ่งแรงสอดรับกำไรบริษัทจดทะเบียนแข็งแกร่งและมีโอกาสวิ่งต่อ
น.ส.ทิวารัตน์ เตชะมีเกียรติชัย กรรมการผู้ช่วยกรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ ในฐานะบริษัทจัดการของกองทุนเปิด วรรณเอเอ็มหุ้นคุณค่าปันผล (1VAL-D) ได้มีมติเมื่อวันที่ 23 ส.ค.2553 ให้จ่ายเงินปันผลของกองทุนดังกล่าว จากกำไรสุทธิของผลการดำเนินงานระหว่างวันที่ 1-30 ก.ค.2553 ในอัตราหน่วยลงทุนละ 0.60 บาท โดยกำหนดวันปิดสมุดทะเบียนพักการโอนหน่วยลงทุน เพื่อสิทธิในการรับเงินปันผล ในวันที่ 1 ก.ย.2553 และกำหนดจ่ายเงินปันผลในวันที่ 15 ก.ย.2553
กองทุนเปิดวรรณเอเอ็มหุ้นคุณค่าปันผล เป็นกองทุนรวมตราสารแห่งทุนที่เน้นลงทุนในหุ้นที่มีปัจจัยพื้นฐานดี มีการจ่ายเงินปันผลอย่างสม่ำเสมอ มีแนวโน้มการเติบโตที่ดี และมีราคาต่ำเมื่อเทียบกับปัจจัยพื้นฐานในระยะปานกลางถึงระยะยาว กองทุนมีนโยบายจ่ายเงินปันผลไม่เกินปีละ 2 ครั้ง ในอัตราไม่เกิน 100% ผู้ลงทุนสามารถลงทุนได้ทุกวันทำการ ด้วยเงินลงทุนขั้นต่ำ 10,000 บาท 
น.ส.ทิวารัตน์ กล่าวว่า ขณะนี้แม้ตลาดหุ้นไทยจะปรับตัวขึ้นมามากแล้ว แต่ก็สอดคล้องกับผลกำไรของบริษัทจดทะเบียนที่เติบโตอย่างแข็งแกร่ง จึงคาดว่าตลาดหุ้นไทยจะปรับขึ้นรับกำไรบริษัทจดทะเบียนได้ในอนาคตอันใกล้ตามอัตราการเติบโตทางเศรษฐกิจที่ปรับตัวขึ้นทำให้ตลาดหุ้นไทยยังมีแนวโน้มดีอยู่ และหากมีการปรับตัวลงก็คาดการณ์ว่า จะมีนักลงทุนหลายกลุ่มที่เข้ามารับอยู่ เนื่องจากยังมีหุ้นหลายตัวที่มีการจ่ายเงินปันผลสูงกว่าดอกเบี้ยเงินฝาก ดังนั้น ตลาดหุ้นไทยยังเป็นอีกทางเลือกที่นักลงทุนยังสนใจอยู่
กองทุนนี้เหมาะสำหรับนิติบุคคลที่ต้องการได้รับสิทธิประโยชน์ทางภาษี สำหรับนิติบุคคลที่จดทะเบียนในตลาดหลักทรัพย์ฯ ที่ลงทุนในกองทุนนี้ไม่น้อยกว่า 3 เดือนก่อนการจ่ายเงินปันผล และถือหน่วยลงทุนเป็นเวลาไม่น้อยกว่า 3 เดือนหลังการจ่ายเงินปันผลจะได้รับสิทธิประโยชน์ทางภาษี โดยจะได้รับยกเว้นภาษีเงินปันผลทั้งจำนวน หรือบริษัททั่วไปจะได้รับการยกเว้นภาษีเงินปันผลกึ่งหนึ่ง นอกจากนี้ กองทุนเปิด 1VAL-D ยังเหมาะสำหรับบุคคลธรรมดาที่ต้องการรับรายได้จากเงินปันผลตลอดช่วงเวลาของการลงทุนอีกด้วย 
อย่างไรก็ตาม ผู้ที่สนใจลงทุนในกองทุนที่ลงทุนในตลาดหุ้น บลจ. วรรณ ขอแนะนำการลงทุนผ่านโปรแกรม AMP-Automatic Millionaire Program ที่จะช่วยลดความเสี่ยงของการลงทุนในตลาดหลักทรัพย์ฯ โดยโปรแกรม AMP จะช่วยกระจายการลงทุนในช่วงเวลาต่างๆ ตลอดทั้งปี ด้วยจำนวนเงินที่เท่ากันในทุกๆ เดือน โดยในระยะยาวผู้ลงทุนมีโอกาสที่จะได้รับต้นทุนที่มีราคาต่ำกว่าราคาเฉลี่ยของตลาดอีกด้วย สำหรับผู้ที่สนใจลงทุนสามารถสอบถามรายละเอียดเพิ่มเติมได้ที่ บลจ.วรรณ หรือผู้สนับสนุนการขายหรือรับซื้อคืนหน่วยลงทุน   เหมาะสำหรับผู้ที่ต้องการผลตอบแทนที่สูงกว่าเงินฝากและต้องการล็อคอัตราผลตอบแทนไว้ประมาณหกเดือน ผู้ที่สนใจลงทุนในทั้งสองกองทุน สามารถลงทุนได้ด้วยเงินขั้นต่ำเพียง 10,000 บาท